**OBAVIJEST I UPUTE KANDIDATIMA/KINJAMA**  prijavljenim na javni natječaj za prijam u službu na radno mjesto: matičar u Odsjeku za opće poslove, matičarstvo i osobna stanja građana**,** 1 izvršitelj (m/ž) mjesto rada Pula, na neodređeno vrijeme uz obavezan probni rad od tri mjeseca, u punom radnom vremenu u Upravnom odjelu za opću upravu i imovinsko – pravne poslove Istarske županije, KLASA/CLASSE: 112-01/23-01/01, URBROJ/N.PROT:2163-24/1-23-02 od 3. travnja 2023. godine objavljen u Narodnim novinama broj 38/2023 dana 5. travnja 2023. godine

**OPIS POSLOVA I RADNIH ZADATAKA**

**Matičar u Odsjeku za opće poslove, matičarstvo i osobna stanja građana,**

1. Izvršitelj (m/ž) na neodređeno vrijeme, s punim radnim vremenom, mjesto rada Pula, uz obvezni probni rok od tri mjeseca

**Osnovni podatci o radnom mjestu:**

Kategorija: III

Potkategorija radnog mjesta: referent

Razina potkategorije: -

Klasifikacijski rang: 11

**Opis poslova radnog mjesta:**

* obavlja poslove prijema i pregleda pismena i drugih dokumenata, njihovog razvrstavanja, upisivanje u odgovarajuće evidencije i uredske knjige, dostave u rad nadležnom upravnom tijelu, otpremanja, razvođenja te njihova arhiviranja i čuvanja u pismohrani
* obavlja poslove prijema stranaka te protokoliranja primljenih pismena putem pisarnice
* obavlja i druge poslove po nalogu voditelja Odsjeka ili nadređenog službenika
* Obavlja povjerene poslove državne uprave:
* vodi državne matice rođenih vjenčanih i umrlih te evidenciju o hrvatskom državljanstvu i registar životnog partnerstva
* verificira državne matice rođenih vjenčanih i umrlih te evidenciju o hrvatskom državljanstvu i registru životnog partnerstva u elektroničkom obliku
* izdaje izvatke i potvrde iz državnih matica, evidencije o državljanstvu i registru životnog partnerstva
* obavlja pripremne radnje za sklapanje braka u građanskom i vjerskom obliku te za

sklapanje životnog partnerstva sklapa brak u građanskom obliku

* obavlja provjeru upisa u popis birača

**Podatci o plaći:**

Plaću matičara čini umnožak koeficijenata složenosti poslova radnog mjesta i osnovice za obračun plaće uvećan za 0,5 % za svaku navršenu godinu radnog staža. Odredbom članka 8. Odluke o mjerilima za određivanje plaće župana i zamjenika župana te službenika i namještenika u upravnim tijelima Istarske županije ("Službene novine Istarske županije", broj 10/10, 8/14 i 11/15, 26/19, 29/21 i 37/22), utvrđen je koeficijent složenosti poslova matičara koeficijentom 1,70. Odredbom članka 5. Aneksa br. 6. Kolektivnog ugovora za zaposlene u jedinicama lokalne samouprave i upravnim odjelima Istarske županije od 20. listopada 2022. godine utvrđena je bruto osnovica za obračun plaće službenika i namještenika koja iznosi 574 EUR / 4.324,80 HRK (Fiksni tečaj konverzije kune u euro: 1 euro = 7,53450 kuna).

**TESTIRANJE KANDIDATA:**

**Testiranje kandidata/kandidatkinja sastoji se od:**

* provjere znanja i sposobnosti bitnih za obavljanje poslova radnog mjesta na koje se službenik/ca prima - pismeni test
* usmeni intervju s Povjerenstvom za provedbu oglasa

Prethodnoj provjeri znanja i sposobnosti kandidata mogu pristupiti samo kandidati/kandidatkinje koji su podnijeli urednu i pravodobnu prijavu te koji ispunjavaju formalne uvjete iz javnog natječaja, a istima će se poziv uputiti i putem elektroničke pošte koju su naveli u prijavi na natječaj.

**Pravni izvori za pripremu provjere znanja (testiranja) kandidata/kinja objavljenih u Javnom natječaju**

Propisi čiji će se sadržaj primjenjivati u provjeri znanja su:

Opći dio:

* Ustav RH ("Narodne novine", broj 41/01, 55/01, 76/10, 85/10 –pročišćeni tekst i 5/14),
* Zakon o lokalnoj i područnoj (regionalnoj) samoupravi ("Narodne novine", broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst i 137/15, 123/17, 98/19, 144/2020).
* Zakona o službenicima i namještenicima u lokalnoj i područnoj (regionalnoj) samoupravi ("Narodne novine" br. 86/08., 61/11., 4/18., 96/18., 112/19.)

Posebni dio:

* Zakon o državnim maticama ("Narodne novine" br. 96/1993., 76/2013., 98/2019., 133/2022.)
* Zakon o hrvatskom državljanstvu ("Narodne novine" br. 53/1991., 70/1991., 28/1992., 113/1993., 4/1994., 130/2011., 110/2015., 102/2019., 138/2021.)
* Obiteljski zakon ("Narodne novine" br. 103/2015., 98/2019., 47/2020.) u odnosu na treći dio: PRAVNI ODNOSI RODITELJA I DJECE I MJERE ZA ZAŠTITU PRAVA I DOBROBITI DJECE, UTVRĐIVANJE OČINSTVA od članka 60. do članka 74.

**Pravila testiranja kandidata**

Po dolasku na testiranje od kandidata/kinja će biti zatraženo predočavanje odgovarajuće isprave radi utvrđivanja identiteta te potpisivanje suglasnosti za obradu osobnih podataka. Kandidati/kinje koji/e ne mogu dokazati identitet ne mogu pristupiti testiranju.

Nakon utvrđivanja identiteta kandidata/kinja, istima će biti podijeljena pitanja za provjeru znanja putem pismenog testiranja (20 pitanja - 20 bodova). Svaki dio provjere znanja i sposobnosti kandidata sastoji se od 10 pitanja. Svako pitanje boduje se s jednim bodom. Maksimalno ostvariv broj bodova na pismenom testiranju je 20.

Na pisanoj provjeri nije dozvoljeno koristiti se literaturom i zabilješkama, napuštati prostoriju, razgovarati s ostalim kandidatima/kinjama, niti na bilo koji drugi način remetiti koncentraciju kandidata, a mobitel je potrebno isključiti.

Pismena provjera traje najduže 60 minuta.

Intervju se provodi samo s kandidatima/kinjama koji/e su ostvarili/e najmanje 50% bodova iz svakog dijela provjere znanja i sposobnosti na provedenom testiranju.

Kandidati/kinje koji su zadovoljili na testiranju pristupaju razgovoru s Povjerenstvom za provedbu oglasa (intervju).

Povjerenstvo za provedbu oglasa putem intervjua s kandidatima/kinjama utvrđuje interese, profesionalne ciljeve i motivaciju za rad (4 pitanja). Svako pitanje ocjenjuje se s ocjenom od 1 do 5. Maksimalno ostvariv broj bodova na razgovoru (intervju) je 20.

Nakon provedenog pismenog testiranja i intervjua maksimalno ostvariv sveukupni broj bodova je 40.

Nakon provedbe testiranja i intervjua Povjerenstvo za provedbu oglasa utvrđuje rang listu kandidata prema ukupnom broju ostvarenih bodova na testiranju i intervjuu.

Povjerenstvo dostavlja pročelnici Upravnog odjela za opću upravu i imovinsko – pravne poslove Istarske županije izvješće o provedenom postupku, kojeg potpisuju svi članovi Povjerenstva.

Svi kandidati prijavljeni na javni natječaj imaju pravo uvida u dokumentaciju koja se odnosi na natječaj.

Riječi i pojmovi koji imaju rodno značenje, korišteni u obavijesti i uputama kandidatima odnose se jednako na muški i ženski rod bez obzira jesu li korišteni u muškom ili ženskom rodu.

**Prethodna provjera znanja i sposobnosti kandidata (pismeno testiranje i usmeni razgovor ) provest će se dana 3. svibnja 2023. godine s početkom u 10:00 sati na adresi Pula, Splitska 14, 7. kat.**

**KLASA/CLASSE: 112-01/23-01/01**

**URBROJ/N.PROT:2163-24/1-23-11**

**Pula – Pola, 21.04. 2023.**

|  |
| --- |
| **Istarska županija – Regione Istriana****Upravni odjel za opću upravu i imovinsko pravne poslove****Povjerenstvo za provedbu natječaja** |